Document ID: 32012R0792

REGULAMENTUL DE PUNERE ÎN APLICARE (UE) NR. 792/2012 AL COMISIEI
din 23 august 2012
de stabilire a modelelor pentru permisele, certificatele și alte documente prevăzute în Regulamentul (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea și de modificare a Regulamentului (CE) nr. 865/2006 al Comisiei
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 19 alineatul (1),
întrucât:
(1)
Este necesar să se adopte dispoziții pentru punerea în aplicare a Regulamentului (CE) nr. 338/97 și pentru asigurarea respectării integrale a dispozițiilor Convenției privind comerțul internațional cu specii sălbatice de faună și floră pe cale de dispariție (CITES), denumită în continuare „convenția”.
(2)
Pentru a asigura punerea în aplicare uniformă a Regulamentului (CE) nr. 338/97 și a Regulamentului (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (2), este necesar să se stabilească modele cărora trebuie să le corespundă permisele, certificatele și alte documente prevăzute în regulamentele respective.
(3)
La cea de a 15-a Conferință a părților la convenție, care s-a desfășurat la Doha, în Qatar, în perioada 13-25 martie 2010, au fost modificate mai multe rezoluții ce vizează, printre altele, armonizarea permiselor și a certificatelor și schimbarea unor coduri de origine. Prin urmare, este necesar să se țină cont de rezoluțiile respective și să se modifice modelele în consecință. Sunt necesare modificări și pentru a face documentele respective mai clare pentru utilizatori și pentru administrațiile naționale.
(4)
Este necesar, așadar, să se definească o serie de condiții uniforme pentru utilizarea formularelor respective cu ajutorul unor modele, instrucțiuni și explicații care să fie folosite împreună cu Regulamentul (CE) nr. 865/2006.
(5)
Condițiile uniforme respective trebuie adoptate în conformitate cu procedura de examinare prevăzută la articolul 5 din Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (3). Prin urmare, este necesar ca ele să fie incluse într-un regulament de punere în aplicare separat de Regulamentul (CE) nr. 865/2006.
(6)
Prin urmare, Regulamentul (CE) nr. 865/2006 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului pentru comerțul cu specii de faună și floră sălbatice,
ADOPTĂ PREZENTUL REGULAMENT:
Articolul 1
Dispoziție generală
În prezentul regulament sunt descrise modelul și specificațiile tehnice referitoare la formularele pentru permise, certificate și alte documente prevăzute în Regulamentul (CE) nr. 338/97 și în Regulamentul (CE) nr. 865/2006. Modelul și specificațiile tehnice sunt precizate pentru următoarele documente:
1.
permise de import;
2.
permise de export;
3.
certificate de reexport;
4.
certificate de proprietate personală;
5.
certificate pentru colecțiile de eșantioane;
6.
notificări de import;
7.
certificate de expoziție itinerantă;
8.
formulare complementare pentru certificatele de proprietate personală și certificatele de expoziție itinerantă;
9.
certificatele prevăzute la articolul 5 alineatul (2) litera (b), la articolul 5 alineatele (3) și (4), la articolul 8 alineatul (3) și la articolul 9 alineatul (2) litera (b) din Regulamentul (CE) nr. 338/97;
10.
etichetele menționate la articolul 7 alineatul (4) din Regulamentul (CE) nr. 338/97.
Articolul 2
Formulare
(1) Formularele pe baza cărora se elaborează permisele de import, permisele de export, certificatele de reexport, certificatele de proprietate personală, certificatele pentru colecțiile de eșantioane și cererile pentru aceste documente sunt conforme, cu excepția spațiilor rezervate pentru autoritățile naționale, cu modelul din anexa I.
(2) Formularele pe baza cărora se elaborează notificările de import sunt conforme, cu excepția spațiilor rezervate pentru autoritățile naționale, cu modelul din anexa II. Acestea pot conține un număr de ordine.
(3) Formularele pe baza cărora se elaborează certificatele de expoziție itinerantă și cererile pentru astfel de documente sunt conforme, cu excepția spațiilor rezervate pentru autoritățile naționale, cu modelul din anexa III.
(4) Formularele pe baza cărora se elaborează formularele complementare pentru certificatele de proprietate personală și de expoziție itinerantă sunt conforme cu modelul din anexa IV.
(5) Formularele pe baza cărora se elaborează certificatele prevăzute la articolul 5 alineatul (2) litera (b), la articolul 5 alineatele (3) și (4), la articolul 8 alineatul (3) și la articolul 9 alineatul (2) litera (b) din Regulamentul (CE) nr. 338/97 și cererile pentru aceste certificate sunt conforme, cu excepția spațiilor rezervate pentru autoritățile naționale, cu modelul din anexa V la prezentul regulament.
Cu toate acestea, statele membre pot prevedea ca, în locul textului pretipărit, rubricile 18 și 19 să cuprindă numai certificatul sau autorizația relevante sau ambele.
(6) Forma etichetelor menționate la articolul 7 alineatul (4) din Regulamentul (CE) nr. 338/97 este conformă cu modelul din anexa VI la prezentul regulament.
Articolul 3
Specificații tehnice privind formularele
(1) Hârtia utilizată pentru formularele menționate la articolul 2 este o hârtie fără pastă mecanică, finisată pentru scris, și cântărește cel puțin 55 g/m2.
(2) Formatul formularelor menționate la articolul 2 alineatele (1)-(5) este de 210 × 297 mm (A4), cu o toleranță maximă pentru lungime de minus 18 mm și plus 8 mm.
(3) Hârtia pentru formularele menționate la articolul 2 alineatul (1) este:
(a)
de culoare albă pentru formularul nr. 1 (originalul), cu un fond ghioșat de culoare gri pe recto, astfel încât să indice orice falsificare prin mijloace mecanice sau chimice;
(b)
de culoare galbenă pentru formularul nr. 2 (exemplarul pentru titular);
(c)
de culoare verde pal pentru formularul nr. 3 (exemplarul pentru țara exportatoare sau reexportatoare, în cazul unui permis de import, ori exemplarul care trebuie returnat de către vamă autorității emitente, în cazul unui permis de export sau al unui certificat de reexport);
(d)
de culoare roz pentru formularul nr. 4 (exemplarul pentru autoritatea emitentă);
(e)
de culoare albă pentru formularul nr. 5 (cererea).
(4) Hârtia pentru formularele menționate la articolul 2 alineatul (2) este:
(a)
de culoare albă pentru formularul nr. 1 (originalul);
(b)
de culoare galbenă pentru formularul nr. 2 (exemplarul pentru importator).
(5) Hârtia pentru formularele menționate la articolul 2 alineatele (3) și (5) este:
(a)
de culoare galbenă pentru formularul nr. 1 (originalul), cu un fond ghioșat de culoare gri pe recto, astfel încât să indice orice falsificare prin mijloace mecanice sau chimice;
(b)
de culoare roz pentru formularul nr. 2 (exemplarul pentru autoritatea de gestionare emitentă);
(c)
de culoare albă pentru formularul nr. 3 (cererea).
(6) Hârtia pentru formularele complementare și etichetele menționate la articolul 2 alineatele (4) și (6) este de culoare albă.
(7) Formularele menționate la articolul 2 se tipăresc și se completează în una dintre limbile oficiale ale Uniunii, care este desemnată de către autoritățile de gestionare din fiecare stat membru. Acestea conțin, după caz, o traducere a conținutului în una dintre limbile oficiale de lucru ale convenției.
(8) Statele membre sunt responsabile pentru tipărirea formularelor prevăzute la articolul 2. Formularele menționate la articolul 2 alineatele (1)-(5) pot fi incluse într-un procedeu informatizat de eliberare a permiselor/certificatelor.
Articolul 4
Regulamentul (CE) nr. 865/2006 se modifică după cum urmează:
1.
Articolele 2 și 3 se elimină.
2.
Anexele I-VI se elimină.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 27 septembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 august 2012.

Labels: 7
12
3
20